بقالي زمن بقرأ كتير وبتفرج علي أفلام وثائقية وفديوهات يوتيوب ولسه زي ما أنا مفيش تحسن في شخصيتي ولا تفكيري !! يا تري العيب في المحتوي اللي بتابعه ولا طريقة تعاملي معاه ؟! ولا أنا حمار ومفيش مني فايدة زي ما صحابي بيقولو ؟!!!
ههههههههه ، لأ إنت كويس والله وزي الفل.  بص يا أخي الحبيب.  في يوم من الأيام ، هتفاجئ إن معرفتك بقى ليها قيمة ، ووزن ، وبقى ناس كتير حواليك محتاجينها ، وإن تفكيرك اتطور.  عارف الموضوع دا عامل زي إيه؟  زي الأكل بالظبط ، إنت وإنت صغير كان حجم لا يتجاوز الكام إنش ، ومرة ورا مرة ، أكلة ورا أكلة ، بقيت كبير ماشاء الله أهه.  نفس الكلام في المعرفة .. طريقة تفكيرنا بتتحسن بشكل "تراكمي" مش بشكل "فوري" أو "خطي" لأ ، فجأة بتلاقي نفسك تطورت تمامًا ، وبقيت بتفكر في نفس الموضوعات بطريقة مختلفة.. اصبر بس ، لسه الطريق طويل :) نيجي للمشكلة بتاعتك بقى ،  أولًا : بص ع الإجابة دي من فضلك.  https://ask.fm/Alghazimh/answers/141950719301 وثانيًا : حط أهداف لقراءتك ، أو "منهجية" زي ما قالك الشيخ محمد ، التفكير بيتطور لما ينمو ، مش لما يبقى مشتت ، وبيقرأ في "أي حاجة" أو "كل حاجة" اسمها ثقافة وخلاص.  لازم برنامج في القراءة والتعلم ، يكون برنامج محسوب الخطوات ، عشان تبقى زي المنقب عن المعادن كده ، ممكن يلاقي في سكته حاجات كتير ذات قيمة ، بس هو رايح وهو عارف هيطلع بإيه ، وبالتالي : بيتقدم.